[pic] | EUROOPA ÜHENDUSTE KOMISJON |

Brüssel 19.12.2006

KOM(2006) 837 lõplik

KOMISJONI ARUANNE NÕUKOGULE

Tokaj kohta

KOMISJONI ARUANNE NÕUKOGULE

Tokaj kohta

1993. aastal Euroopa Ühenduse ja Ungari Vabariigi vahel sõlmitud veininimetuste vastastikuse kaitse ja kontrolli kokkuleppes (edaspidi „ELi-Ungari veinikokkulepe”)[1] on sätestatud, et kokkuleppe lisas loetletud geograafilisi tähiseid, muu hulgas Tokaj, võib kasutada ainult teatavate Ungarist pärit veinide puhul. Kokkuleppele lisatud ühisdeklaratsioonis, mis käsitleb homonüümseid või identseid geograafilisi tähiseid, lepivad pooled kokku, et kõik Tokajst tuletatud nimed (nt Tokajshke, Tokajer jne) on reserveeritud Ungarile.

Kokkuleppega kehtestati 13aastane üleminekuperiood, mis algas kokkuleppe jõustumisel ning lõppeb 31. märtsil 2007. Üleminekuperioodi ajal võivad Prantsuse ja Itaalia veinitootjad lepingus määratud tingimustel kasutada viinamarjasortide kohta vastavalt mõisteid Tokay ja Tokai.

Ühendus ei ole sõlminud ühtki veinialast kokkulepet Slovakkiaga.

Seoses ELi laienemisega asendati ühinemislepinguga 1993. aasta ELi-Ungari veinikokkulepe, mis kaotas kehtivuse 1. mail 2004. Veinikokkuleppe sisu on praegu hõlmatud ühenduse õigustikku. Seetõttu:

1. Ungari ja Slovakkia geograafilise tähisega Tokaj märgistatud veinid on nõukogu määruse (EÜ) nr 1493/1999[2] artklile 54 vastavad „määratletud piirkondades toodetud kvaliteetveinid”. Nende veinide märgistamine on kaitstud määruse (EÜ) nr 1493/1999 artikliga 48. Kaitse kehtib ka tõlgete korral, nagu Tokay prantsuse keeles ja Tocai itaalia keeles.

2. Nimede Tokay/Tocai järk-järguline kaotamine Prantsusmaa ja Itaalia viinamarjasordile viitavatelt veinietikettidelt on sätestatud komisjoni määruse (EÜ) nr 753/2002[3] artikli 19 lõikes 2 ning eelkõige selle määruse II lisas. Vastavalt nendele sätetele peab viinamarjasortide Tokay Pinot Gris (Prantsusmaa), Tocai italico (Itaalia) ja Tocai friulano (Itaalia) nimede kasutamine veinietikettidel lõppema 31. märtsil 2007. See on kooskõlas WTO TRIPS-lepingu artikli 24 lõikega 6.[4]

Siiski võeti see teema ühinemisläbirääkimiste käigus mitmel korral üles, mistõttu lisati üldasjade nõukogu 18. novembri 2002. aasta koosoleku protokollile järgmine nõukogu deklaratsioon:

„Nõukogu tuletab meelde, et vastavalt ühenduse õigustikule võib kuni 31. märtsini 2007 teatavaid Itaalias ja Prantsusmaal toodetavaid veine nimetada nimega Tocai ja Tokay Pinot Gris. Nõukogu kutsub komisjoni üles esitama 2006. aastal detailse aruande selle küsimuse kohta, et 2007. aasta järel saaks võtta vajalikke meetmeid, mis arvestavad nii tootjate huvisid kui ka ühenduse poliitikat geograafiliste tähistuste kaitsmisel."

Arvestada tuleb ka järgmisi asjaolusid.

Prantsuse veinitootjad Alsace'is on kasutanud Tokay nime veinide puhul, mis on toodetud Pinot Gris viinamarjast. 31. märtsil 2007 lõppeva üleminekuperioodi jooksul võivad Alsace'i veinitootjad jätkata nime Tokay kasutamist, kuid koos paralleelnimega Pinot Gris. Pärast 31. märtsi 2007 on Prantsusmaa nõustunud kasutama selle viinamarjasordi kohta üksnes nime Pinot Gris.

Itaalia veinitootjad Friulis lõpetavad nime Tocai kasutamise veinietikettidel 31. märtsil 2007, hakates kasutama nime Friulano.

Viinamarjasorti Tocai italico ei ole nimetatud Rahvusvahelise Veiniameti[5] „viinamarjasortide ja nende sünonüümide rahvusvahelises loendis” ega ka professionaalsetes (UPOV või IBGPR) loendites. Seetõttu ei saa vastavalt komisjoni 31. mai 2000. aasta määruse (EÜ) nr 1227/2000[6] artikli 20 lõikele 3[7] seda viinamarjasorti enam Itaalias kasutada.

Euroopa Kohus kinnitas oma 12. mai 2005. aasta otsusega kohtuasjas C-347/03, et üleminekuperiood on seaduslik. Samas küsimuses on Euroopa Kohtu menetluses veel kohtuasjad T-417/04, T-418/04 ja T-431/04.

Alates 2004. aastast on komisjon üritanud kaitsta geograafilist tähistust Tokaj kolmandates riikides ning üritanud vältida selle nime kasutamist viinamarjasordi tähistajana. Euroopa Ühenduse ja Ameerika Ühendriikide 10. märtsi 2006. aasta veinikaubanduslepingus[8] on keelatud ühenduses tähistada terminiga Tokay USA veinietikettidel olevat viidet viinamarjasordile. Euroopa Ühenduse ja Austraalia vahelises veinikaubanduslepingus (mida ei ole veel sõlmitud) soovitakse keelata termini Tokaj kasutamine viinamarjasordi tähistajana Austraalia veinietikettidel.

Kavandatud lähenemine:

Võttes arvesse järgmist:

1. pikk arutelu, mis viis kompromissini nõukogus,

2. Euroopa Kohtu hiljutine otsus,

3. rahvusvahelised kohustused ja

4. muutused veinitootjate tegevuses,

on komisjon seisukohal, et geograafilise tähistuse Tokay kaitse peaks olema esikohal.

Seetõttu kavatseb komisjon määruse (EÜ) nr 753/2002 II lisa 103, 104 ja 105 rea suhtes säilitada tähtaja 31. märts 2007, milleni võib kasutada viinamarjasordi nimesid, mis sisaldavad geograafilist tähistust Tokaj või selle tõlkeid (nt Tokay või Tocai).

[1] Nõukogu 23. novembri 1993. aasta otsus 93/274/EÜ, mis käsitleb veininimetuste vastastikuse kaitse ja kontrolli kokkuleppe sõlmimist Euroopa Ühenduse ja Ungari Vabariigi vahel (EÜT L 337, 31.12.1993 lk 93).

[2] Nõukogu määrus (EÜ) nr 1493/1999, 17. mai 1999, veinituru ühise korralduse kohta (EÜT L 179, 14.7.1999, lk 1).

[3] Komisjoni määrus (EÜ) nr 753/2002, 29. aprill 2002, milles sätestatakse teatavad nõukogu määruse (EÜ) nr 1493/1999 rakenduseeskirjad veinisektori toodete kirjeldamise, nimetamise, esitlemise ja kaitse osas (EÜT L 118, 4.5.2002, lk 1).

[4] WTO-TRIPS lepingu artikli 24 lõige 6: „Miski käesolevas osas ei kohusta liiget rakendama selle sätteid mõne teise liikme geograafilise tähise suhtes seoses viinamarjatoodetega, mille puhul mainitud tähis on identne sellise viinamarjasordi tavapärase nimega, mis esineb selle liikme territooriumil WTO lepingu jõustumise kuupäeval.”.

[5] Organisation internationale de la vigne et du vin (Rahvusvaheline Veiniamet).

[6] Komisjoni määrus (EÜ) nr 1227/2000, 31. mai 2000, milles sätestatakse veinituru ühist korraldust käsitleva nõukogu määruse (EÜ) nr 1493/1999 üksikasjalikud rakenduseeskirjad tootmisvõimsuse puhul (EÜT L 143, 16.6.2000, lk 1).

[7] Määruse (EÜ) nr 1227/2000 artikli 20 lõige 3"Liigitatud sortide nimed ja paralleelsed nimed vastavad nimedele, mille on sätestanud üks järgmistest asutustest:a) Rahvusvaheline Veiniamet (OIV),b) Uute Taimesortide Kaitse Liit (UPOV) ja/võic) Rahvusvaheline Taimede Geneetiliste Ressursside Nõukogu (IBPGR)."

[8] ELT L 87, 24.3.2006, lk 1.